Susanne Clemensen (CD), 2000-02-22:
Der er mange gode og konkrete initiativer i den IT- og telepolitiske redegørelse, som vi debatterer her i dag.
Det vil være alt for omfattende at forsøge at komme rundt omkring alle 37 forslag plus de 12 stykker, der er under overvejelse, men jeg vil naturligvis berøre nogle af dem, som vi i CD finder vigtige, også nogle af dem, som vi finder mangler i regeringens redegørelse.
Og det er naturligvis nødvendigt, at Danmark udvikler en ambitiøs IT-strategi, for at vi fortsat skal kunne konkurrere med udlandet, og vi skulle gerne være bedre på udvalgte områder, f.eks. når det gælder udnyttelse af informations- og kommunikationsteknologi og udvikling af nye produkter inden for IKT og bioteknologiområdet.
Vi har bl.a. på grund af vores lange uddannelsessituation og demokratiske situation rimelig gode forudsætninger for at være med, og de forudsætninger skal vi naturligvis bygge videre på.
Men vi må også erkende, at vi støder på nogle barrierer, bl.a. fordi vi ikke har særlig mange store virksomheder, der kan fungere som lokomotiver for de små virksomheder.
Også den sektoropdelte offentlige sektor kan udgøre en barriere.
Derfor vil det være nødvendigt at se på, hvordan vi gennem bl.a. vore skatteregler kan opmuntre til udvikling af bæredygtige, udviklingsorienterede IT-virksomheder.
Det er vigtigt at slå fast, at for de allerfleste er hurtig, nem og billig adgang til en pc og opkobling til Internettet fortsat kun et værktøj.
det er et værktøj, som er smart og praktisk, hvor vi kan søge praktiske informationer og viden og kommunikere med andre, snart også det offentlige, men det må altså aldrig blive en forudsætning for at kommunikere med det offentlige, at man kan betjene sig af Internettet, for man kan altså ikke se hinanden i øjnene på nettet, og nettet kan ikke erstatte menneskelig omgang og heller ikke samtalen.
Derfor er det vigtigt, at den offentlige service, adgangen til informationer og viden, udfyldelse af blanketter m.m. hos det offentlige, ikke kun udvikles via Internettet og den offentlige administrations hjemmesider, men at det fortsat skal være muligt at få fat i et menneske, der kan henvise og forklare og om nødvendigt også fremskaffe de oplysninger, man som borger har brug for.
Derfor er satsningen på en ny folkebibliotekslov, hvor alle biblioteker bl.a. skal tilbyde gratis adgang til Internettet, og muligheden for én samlet telefonindgang til det offentlige, som også kan benyttes uden for almindelige åbningstider, et godt og vigtigt skridt for at sikre, at alle borgere i praksis har lige muligheder for at få adgang til informationer og viden fra det offentlige.
Men forvent ikke, at det nødvendigvis fører større effektivitet med sig, således at opgaverne kan løses på kortere tid, tværtimod!
Naturligvis vil nogle rutineopgaver forsvinde eller blive færre, men mere og bedre information vil også betyde mere arbejde for de ansatte i den offentlige forvaltning, men forhåbentlig vil folk føle, at de får en bedre service. Tilgængeligheden skal sikres for alle, som jeg har været inde på allerede.
Det gælder også for handicappede.
Center for Ligebehandling af Handicappede har i sin årsrapport for 1999 beskrevet, hvordan offentlige hjemmesiders tilgængelighed fortsat kan blive meget bedre. Vi håber i CD, at det arbejde, der foregår for at gøre det her bedre, vil blive styrket gennem forskningsministerens initiativ om en karakterbog for alle offentlige hjemmesider.
Men også i vores daglige brug af Internettet på andre områder må vi sikre, at borgerne kender deres IT-rettigheder og eventuelt også sikres visse IT-rettigheder, hvis det viser sig at være nødvendigt.
Det er rart at se, at forskningsministeren og forhåbentlig også hele regeringen går ind for, at der skal være mulighed for fri kryptering af meddelelser fra borger til borger uden mulighed for ulovlig aflytning.
Men billedet bliver unægtelig lidt grumset, når man så kan læse i aviserne i dag, at alle EU-landenes justitsministre overvejer at foreslå, at der ikke skal en dommerkendelse til, for at udenlandske myndigheder kan aflytte f.eks. mobiltelfoner.
Til slut vil jeg godt nævne nogle af de forslag, som vi mener burde indgå i redegørelse.
Det drejer sig først og fremmest om folkeskolen.
Som andre - og ikke kun partierne her i Folketinget - har påpeget, mangler der noget her.
Vi mener, at forslaget om udvikling af digitale undervisningsmidler, så IT reelt integreres i alle fag i folkeskolen, sådan som folkeskoleloven siger, skulle have haft en mere fremtrædende placering i regeringens redegørelse.
Det er naturligvis besværligt og dyrt at producere undervisningsmidler, der kun er beregnede til danske folkeskoleelever.
Vi kommer ikke uden om, at computersproget er engelsk.
En verdensomspændende kommunikation og indhentelse af informationer på Internettet vil jo også gøre det nødvendigt, at eleverne på et meget tidligere tidspunkt end i dag kan begå sig på engelsk.
Desuden vil en rigtig god beherskelse både mundtligt og skriftligt af mindst ét fremmedsprog i fremtiden spille en meget større rolle.
Derfor burde regeringen overveje at følge de anbefalinger, som rapporten »Det Digitale Danmark« kommer med på det her område, nemlig at engelske tekster og materiale skal inddrages lige fra børnehaveklassen, og at engelskundervisningen skal begynde på et meget tidligere tidspunkt end i 4. klasse, sådan som det er i dag - for vores skyld allerede gerne i 1. eller 2. klasse, sådan som rapporten anbefaler, og som der jo også er nogle friskoler der allerede gør i dag - men naturligvis tage udgangspunkt i de forudsætninger, som børnene har på det alderstrin, og i den udvikling, som de har på det tidspunkt.
Men vi glæder os over, at der nu for alvor sættes fokus på de videregående uddannelsers brug af IT, dels i undervisningsøjemed, herunder fokus på fjernundervisning som en oplagt mulighed, og dels som et led i at lette administrationen både for de studerende og for uddannelserne selv.
Vi medvirker gerne i CD til at føre de mange og gode forslag ud i livet, også dem, som vi selv og andre partier har givet udtryk for kunne være ønskelige og for visse forslags vedkommende ligefrem nødvendige.